钦定古今图书集成/明伦汇编/官常典/第527卷 > 亦黑迷失
## 钦定古今图书集成/明伦汇编/官常典/第527卷 > 亦黑迷失

按《元史》本传：“亦黑迷失，畏吾儿人也。至元二年，入备
宿卫。九年，奉世祖命，使海外八罗孛国。十一年，偕其
国人以珍宝奉表来朝。帝嘉之，赐金虎符。十二年，再
使其国，与其国师以名药来献，赏赐甚厚。十四年，授
兵部侍郎。十八年，拜荆湖占城等处行中书参知政
事，招谕占城。二十一年，召还。复命使海外僧迦剌国”，
观佛钵舍利，赐以玉带、衣服、鞍辔。二十二年，自海上
还，以参知政事管领镇南王府事，复赐玉带。与平章
阿里海牙、右丞唆都征占城，战失利，唆都死焉。亦黑
迷失言于镇南王，请屯兵大浪湖，观衅而后动。王以
闻，诏从之，竟全军而归。二十四年，使马八儿国取佛
钵舍利，浮海阻风，行一年乃至，得其良医善药，遂与
其国人来贡方物，又以私钱购紫檀木殿材，并献之尝侍帝于浴室，问曰：“汝逾海者凡几？”对曰：“臣四逾海
矣。”帝悯其劳，又赐玉带，改资德大夫，遥授江淮行尚
书省左丞，行泉府太卿。二十九年，召入朝，尽献其所
有珍异之物。时方议征瓜哇，立福建行省，亦黑迷失
与史弼、高兴并为平章，诏军事付弼，海道事付亦黑
迷失，仍谕之曰：“汝等至瓜哇，当遣使来报。汝等留彼，
其馀小国即当自服，可遣招徕之。彼若纳款，皆汝等
之力也。”军次占城，先遣郝成、刘渊谕降南巫里、速、木
都剌、不鲁不都、八剌剌诸小国。三十年，攻葛郎国，降
其主合只葛当，又遣郑珪招谕木由来诸小国，皆遣
其子弟来降，瓜哇主婿土罕必阇耶既降，归国复叛，
事并见《弼传》。诸将议班师，亦黑迷失欲如帝旨，先遣
使入奏，弼与兴不从，遂引兵还，以所俘及诸小国降
人入见。帝罪其与弼，纵土罕必阇耶没家赀三之一，
寻复还之。以荣禄大夫、平章政事为集贤院使，兼会
同馆事。告老家居。仁宗念其屡使绝域，诏封吴国公。
卒